Хайнрих Хайне
Под цъфнало дърво приседнал…

Превод от немски: Димитър Стоевски, —

chitanka.info

Под цъфнало дърво приседнал,

далеко, чуваш, свири вихър

и виждаш: облаци бурливи

се трупат под небето тихо.

И виждаш изведнъж измрели

полето, китната дъбрава —

край тебе зима, в тебе зима

и мраз сърцето ти сковава.

Нечакано безшумно почва

бял пух по тебе да се рони

и мислиш, че снежинки ръсят

над тебе свисналите клони.

Но виждаш: то не са снежинки

уплахата ти сменя радост:

сега е май, по тебе леко

цвят пролетен уханен пада.

Какво вълшебство! Пролет сменя

внезапно зимата сурова —

на цвят снежинки се превръщат,

сърцето влюбва се отново.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.